Nuorten yrittäjyys ja talous NYT

**Nuorten yrittäjyys ja talous NYT** on valtakunnallinen voittoa tavoittelematon järjestö, joka auttaa nuoria kehittämään talous- ja työelämätaitoja sekä innostumaan yrittäjyydestä. NYTin toiminnan ytimessä ovat nuorten talous-, työelämä- ja yrittäjyystaidot.  

NYT edistää koulujen ja yritysten välistä yhteistyötä, herättää nuorten kiinnostusta yrittäjyyteen, sekä tukee nuoria koulutus- ja uravalinnoissa ja taloustaidoissa. NYT tavoittaa nuoret alakouluikäisistä aina toisella ja korkea-asteella opiskeleviin. Yli 90 prosenttia Suomen 6.- ja 9.-luokkalaisista osallistuvat Yrityskylä Alakoulun ja Yläkoulun toimintaan lukuvuonna 2025–2026.  

Nuorten yrittäjyys ja talous NYT perustettiin 1. kesäkuuta 2023, kun **Nuori Yrittäjyys ry** (NY) & **Talous ja nuoret TAT** yhdistivät toimintansa. NYT jatkaa toimintaa yhdistäen TATin ja NY:n toiminnat. Johanna Vesikallio aloitti NYTin toimitusjohtajana maaliskuussa 2025. 

## Rahoitus
Nuorten yrittäjyys ja talous NYTin rahoitus tulee kunnilta, paikallisilta ja valtakunnallisilta yrityksiltä sekä säätiöiltä. Valtion avustusten osuus on viime vuosina vastannut muutamaa prosenttia NYTin vuosituloista.

## Hallitus

Vuonna 2025 Nuorten yrittäjyys ja talous NYTin hallituksen puheenjohtajana toimi Petri Lempiäinen ja varapuheenjohtajana Christina Dahlblom. Hallituksen jäseninä toimivat Mika Aho, Arno Ahosniemi, Jouni Hakala, Jaana Lepistö, Jenni Parpala ja Sirkku Soini. 

## Palvelut

### Yrityskylä Alakoulu

Yrityskylä Alakoulu on palkittu oppimiskokonaisuus työelämä-, yrittäjyys- ja taloustaidoista alakoulun 6. luokille. Yrityskylä Alakoulun oppimisympäristö on koululaisten oma yhteiskunta, pienoiskaupunki, jossa oppilas työskentelee omassa ammatissaan saaden palkkaa tekemästään työstä. Lisäksi oppilas toimii kuluttajana ja kansalaisena osana suomalaista yhteiskuntaa. 

### Yrityssankari
Yrityssankari on mukaansatempaava ja toiminnallinen yrittäjyyden oppimateriaali alakoulun 4.–6. luokille. Yrityssankarit oppivat tärkeitä tulevaisuuden taitoja omassa harjoitusyrityksessään ja testaavat taitojaan myyntitapahtumassa.

### Yrityskylä mini
Yrityskylä mini on alakoulun 1.–2. luokille suunnattu oppimiskokonaisuus työstä ja työelämästä. Oppimiskokonaisuudessa oppilaat rakentavat koulussa opettajan johdolla oman yhteiskuntansa ja pääsevät työskentelemään erilaisiin työpaikkoihin.

### Yrityskylä Yläkoulu

Yrityskylän Yläkoulu on elämyksellinen ja pelillistetty oppimiskokonaisuus peruskoulun 9. luokalle. Yrityskylä Yläkoulun peliareenalla oppilaat johtavat kilpaa yrityksiä kansainvälisillä markkinoilla. Oppilaiden toisiaan vastaan kilpailevissa johtoryhmissä jokaisella oppilaalla on oma vastuualueensa. Pelin aikana tiimit valmistavat ja myyvät tuotettaan asiakkaille ja johtavat yritystä yhden vuoden ajan. Voittajatiimi on se, joka on saanut kasvatettua hyvän liiketuloksen lisäksi eniten mainettaan. Pelissä yhdistyvät digitaalisuus ja vuorovaikutus. 
### Maailman suurin etäTET
Maailman suurin etäTET on digiyhteyksillä toteutettu NYTin järjestämä työelämään tutustumisjakso yläkoululaisille, lukiolaisille ja ammattiin opiskeleville. Viikon mittaisessa etäTETissä tutustutaan eri alojen töihin, yrityksiin ja urapolkuihin. EtäTET tarjoaa laajan näkymän tulevaan työelämään ja toimii loistavana lisänä perinteisen TET-jakson rinnalla.  

### Vuosi yrittäjänä
Vuosi yrittäjänä on yläkoululaisille ja toisen asteen opiskelijoille suunnattu oppimiskokonaisuus, jonka tavoitteena ovat yrittäjyystaitojen ja -asenteen oppiminen ja kasvattaminen. Ohjelman aikana opiskelijat perustavat yksin tai ryhmässä oikealla rahalla toimivan harjoitusyrityksen omien kiinnostustensa ja taitojensa mukaan. Opiskelijat voivat halutessaan osallistua myös kansallisiin kilpailuihin ja tapahtumiin.

Vuosi yrittäjänä -ohjelman rinnalle on kehitetty lyhyempi toteutus (n. 2-4 kk), Vuosi yrittäjänä intro. Intro on innostava ja motivoiva toiminnallinen kurssi yritystoiminnan suunnitteluun ja ideointiin.

### Oma työ
Oma työ on digitaalinen työelämäosaamisen oppimateriaali yläkoululaisille. Materiaali sopii käytettäväksi esimerkiksi MOK-viikolla, 7.-8. luokan oppilaanohjauksen ja 9. luokan yhteiskuntaopin oppitunneilla sekä konkreettisena apuna TET-jaksoon ja kesätyönhakuun valmistautuessa.

### Taloussankari
Taloussankari on oppimiskokonaisuus talousteemoista yläkoululaisille. Kokonaisuudessa oppilas tutustuu oman talouden hallintaan, kuluttamiseen, säästämiseen ja sijoittamiseen. 8-luokkalaiset voivat kilpailla Taloussankari-kilpailussa, joka järjestetään vuosittain Nordean ja Pörssisäätiön kanssa.

### Duunikoutsi
Duunikoutsi on 13–25-vuotiaille suunnattu maksuton työelämäsovellus. Sovelluksen sisältö on tarkoitettu erityisesti nuorille, jotka ovat hakemassa TET-jaksoa, kesätöitä, harkkapaikkaa tai osa-aikatyötä.

## Tutkimukset
NYT Nuorten tulevaisuusraportti on vuosittain toteutettava kyselytutkimus, jolla kartoitetaan nuorten käsityksiä ja odotuksia talouteen, työelämään ja yrittäjyyteen liittyen. Kysely on tunnettu erityisesti nuorten työelämäodotuksiin, työelämäarvoihin sekä alaharkintoihin liittyvistä tuloksista. Tulevaisuusraportin lisäksi NYT tekee aktiivisesti myös muuta tutkimusyhteistyötä korkeakoulujen kanssa. Yhteistyössä on tutkittu muun muassa NYTin tarjoamien palvelujen yhteyksiä tulevaisuuden taitojen vahvistumiseen.  

## TATin historia
Talous ja nuoret TATin toiminta alkoi Kuva- ja sanomapalvelu Taloustietona (osa Taloudellista tutkimuskeskusta eli nykyistä Etlaa) vuonna 1947. Vuodesta 1949 vuoteen 2019 TAT tunnettiin nimellä Taloudellinen tiedotustoimisto. TAT osti mainetutkimuksiin ja viestintään erikoistuneesta T-Media Oy:stä enemmistön vuonna 2009. TAT ja T-Media päättivät irtaantua toisistaan vuonna 2019. TAT vaihtoi nimensä Talous ja nuoret TATiksi vuonna 2019.

### Merkittäviä henkilöitä
#### Toimitusjohtajat
* 1947–1971: Esko-Voitto Valkama 
* 1971–1995: Leif Fast
* 1995–2007: Jukka Koivisto
* 2017–2019: Kari Väisänen
* 2020–2023 Jenni Järvelä

#### Puheenjohtajat
Seuraavat henkilöt toimivat TAT:n puheenjohtajina:
* 1975–1976: Max Jakobson
* 1977–1983: Gustav Rosenlew
* 2003–2006: Heikki Pentti
* 2007–2010: Bertel Paulig
* 2011–2012: Pekka Sairanen
* 2013–2016: Eero Kotkasaari
* 2016–2023 Petri Lempiäinen

## Nuori Yrittäjyys ry (NY)
Nuori Yrittäjyys ry:n toiminta alkoi osana Svenska Handelshögskolania vuonna 1995. Virallisena yhdistyksenä Nuori Yrittäjyys ry perustettiin vuonna 2002. Keskeinen henkilö toiminnan käynnistymisessä oli **Bo-Magnus** **Salenius**, joka toimi tuolloin projektin johtajana Hankenin johtamisen laitoksella. Salenius otti yhteyden Junior Achievement World Wideen (JA). Salenius selvitti, mitä vaatii että nuorten yrittäjyysohjelma saadaan käyttöön Suomessa. Lupa saatiin ja opetusmateriaalit tuotettiin Hankenilla suomeksi ja ruotsiksi. Tukea projektin pyörittämiseen haettiin laajasti verkostoista. 

Hanken tuki yhdistyksen toimintaa ja vuonna 1996 stipendirahaston turvin toimintaan saatiin hankittua projektinvetäjä. Tehtävässä toimivat ensimmäisinä vuosina **Birgitta Byman**, **Marjut Melkko** sekä **Harriet Lemberg**. Ruotsinkieliset lähtökohdat loivat NY:lle vahvat juuret Porvoon, Loviisan ja Pohjanmaan ruotsinkielisiin kouluihin. Etelä-Tapiolan koulu Espoossa oli yksi ensimmäisiä mukaan lähteneitä suomenkielisiä kouluja.

NY:n Perustamisen aikoihin toiminnanjohtajaa ei ollut, vaan virkaa hoiti opettaja **Kaisu Kåla** vuoden 2003 alkuun asti. Silloin Nuori Yrittäjyys sai **Turo Nummisesta** ensimmäisen virallisen työntekijänsä toiminnanjohtajaksi. Vuonna 2007 **Virpi Utriainen** siirtyi Nuori Yrittäjyys ry:hyn ensin kehittämispäälliköksi vuoden ajaksi, minkä jälkeen hän ja Numminen vaihtoivat päittäin titteleitä ja Utriaisesta tuli toiminnanjohtaja. Vuonna 2022 toiminnanjohtajana aloitti **Sami Suomela**.

## Lähteet

## Aiheesta muualla
*NYT:n kotisivut